En 20-årig mand fra den østlige del af Vendsyssel er blevet idømt 30 dages betinget fængsel for sin rolle i det opsigtvækkende tyveri af en mejetærsker i Gistrup. Det skete torsdag eftermiddag ved retten i Hjørring. Mandens rolle var at stå uden for ladebygningen og holde øje, mens en kammerat stjal mejetærskeren. Et job, der skulle indbringe ham 10.000 kroner. I retten forklarede den 20-årige dog, at han følte sig ført bag lyset. Han havde ikke forinden fået at vide, at det var et reelt tyveri, han skulle hjælpe til med. Hans kammerat - som også er dømt for tyveriet - påstod, at han selv ejede laden. Da det gik op for den 20-årige, hvad der i virkeligheden var ved at ske, var det for sent - oplyste han over for dommeren. Han forklarede, at han havde sagt ja til at holde vagt, fordi han manglede penge til sit misbrug og var presset økonomisk. Men fastholdt, at han intet kendte til planerne om at stjæle mejetærskeren. Straf i den milde ende Dommeren fandt den 20-åriges forklaring troværdig og idømte ham en mildere straf end den, anklageren fra Nordjyllands Politi argumenterede for. Anklageren ønskede en dom på mellem 30 og 40 dages betinget fængsel. Men dommeren valgte kun at give ham 30 dages betinget fængsel - og betaling af sagens omkostninger. Under tyveriet blev mejetærskeren kørt fra laden i Gistrup over til en lastbil, der var parkeret i nærheden. Her skulle den efter planen fragtes videre til Polen. Tyveriet blev afsløret, og politiet fik også fat i de personer, som nu er tiltalt for selve tyveriet. Deres sag kører for sig selv.

Referat:
Manden forklarede i retten, at han blev tilbudt 10.000 kroner for at holde vagt. Men han vidste ikke, det var et tyveri, han skulle hjælpe sin kammerat med.